KOMISIJAS ĪSTENOŠANAS REGULA (ES) 2021/256

(2021. gada 18. februāris),

ar ko attiecībā uz ierakstu par Apvienoto Karalisti to trešo valstu, teritoriju, zonu vai nodalījumu sarakstā, no kuriem saistībā ar augsti patogēnisko putnu gripu atļauts importēt Savienībā un tranzītā caur to pārvadāt konkrētas mājputnu izcelsmes preces, groza Regulas (EK) Nr. 798/2008 I pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Direktīvu 2002/99/EK (2002. gada 16. decembris), ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadfrāzi, 8. panta 1. punkta pirmo daļu, 8. panta 4. punktu un 9. panta 4. punktu,

ņemot vērā Padomes Direktīvu 2009/158/EK (2009. gada 30. novembris) par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (2), un jo īpaši tās 23. panta 1. punktu, 24. panta 2. punktu un 25. panta 2. punktu,

tā kā:

(1) Komisijas Regulā (EK) Nr. 798/2008 (3) ir izklāstītas veterinārās sertifikācijas prasības mājputnu un mājputnu produktu (“preces”) importam Savienībā un pārvadāšanai tranzītā caur to, arī uzglabāšanai tranzīta laikā. Tajā noteikts, ka preces importēt Savienībā un pārvadāt tranzītā caur to atļauts tikai no tām trešām valstīm, teritorijām, zonām vai nodalījumiem, kas norādīti minētās regulas I pielikuma 1. daļas tabulas 1. un 3. slejā.

(2) Regulā (EK) Nr. 798/2008 ir izklāstīti arī nosacījumi, kas jāizpilda, lai trešo valsti, teritoriju, zonu vai nodalījumu varētu uzskatīt par brīvu no augsti patogēniskās [augstas patogenitātes] putnu gripas.

(3) Saskaņā ar Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“izstāšanās līgums”) un jo īpaši ar Protokola par Īriju/Ziemeļīriju 5. panta 4. punktu, to lasot saistībā ar minētā protokola 2. pielikumu, pēc izstāšanās līgumā paredzētā pārejas perioda beigām Direktīva 2002/99/EK, Direktīva 2009/158/EK un uz to pamata pieņemtie Komisijas akti ir piemērojami Apvienotajai Karalistei un tās teritorijā attiecībā uz Ziemeļīriju.

(4) Tāpēc Apvienotā Karaliste, izņemot Ziemeļīriju, Regulas (EK) Nr. 798/2008 I pielikuma 1. daļas tabulā ir norādīta kā tāda trešā valsts, no kuras teritorijas konkrētām daļām atkarībā no augsti patogēniskās putnu gripas sastopamības konkrētas mājputnu izcelsmes preces ir atļauts importēt Savienībā un pārvadāt tranzītā caur to. Šāda Apvienotās Karalistes reģionalizācija ir izklāstīta I pielikuma 1. daļā Regulai (EK) Nr. 798/2008, kas grozīta ar Komisijas Īstenošanas regulu (ES) 2021/169 (4).

(5) Apvienotā Karaliste 2021. gada 12. februārī apstiprināja augsti patogēniskās H5N1 apakštipa putnu gripas klātbūtni kādā mājputnu saimniecībā Glenrotisā, Skotijā.

(6) Apvienotās Karalistes veterinārās iestādes ap skarto saimniecību izveidoja 10 km kontroles zonu un īstenoja izkaušanas politiku, lai kontrolētu augsti patogēniskās putnu gripas klātbūtni un ierobežotu tās izplatīšanos. Turklāt Apvienotās Karalistes veterinārās iestādes apstiprināja, ka tās nekavējoties bija apturējušas veterināro sertifikātu izdošanu tiem preču sūtījumiem, kuri bija paredzēti eksportam uz Savienību no visas Apvienotās Karalistes teritorijas, izņemot Ziemeļīriju.

(7) Apvienotā Karaliste Komisijai sniedza informāciju par tās teritorijā valdošo epidemioloģisko situāciju un par pasākumiem, ko tā veikusi augsti patogēniskās putnu gripas tālākas izplatības novēršanai, un Komisija tagad šo informāciju ir izvērtējusi. Pamatojoties uz minēto novērtējumu, ir lietderīgi noteikt ierobežojumus preču ievešanai Savienībā no tā Skotijas apgabala, kuru skārusi augsti patogēniskā putnu gripa un kurā Apvienotās Karalistes veterinārās iestādes ir noteikušas ierobežojumus pašreizējā uzliesmojuma dēļ.

(8) Tāpēc Regulas (EK) Nr. 798/2008 I pielikuma 1. daļas tabulā ieraksts par Apvienoto Karalisti būtu jāgroza, lai ņemtu vērā pašreizējo epidemioloģisko situāciju šajā trešajā valstī.

(9) Tāpēc Regulas (EK) Nr. 798/2008 I pielikums būtu attiecīgi jāgroza.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 798/2008 I pielikuma 1. daļu groza saskaņā ar šīs regulas pielikumu.

2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 18. februārī Komisijas vārdā – priekšsēdētāja Ursula VON DER LEYEN

(1) OV L 18, 23.1.2003., 11. lpp.

(2) OV L 343, 22.12.2009., 74. lpp.

(3) Komisijas Regula (EK) Nr. 798/2008 (2008. gada 8. augusts) par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).

(4) Komisijas Īstenošanas regula (ES) 2021/169 (2021. gada 11. februāris), ar ko attiecībā uz ierakstu par Apvienoto Karalisti to trešo valstu, teritoriju, zonu vai nodalījumu sarakstā, no kuriem saistībā ar augsti patogēnisko putnu gripu atļauts importēt Savienībā un tranzītā caur to pārvadāt konkrētas mājputnu izcelsmes preces, groza Regulas (EK) Nr. 798/2008 I pielikumu (OV L 49, 12.2.2021., 18. lpp.).